Győri László

*John Franklin kapitány*

– Sir John Franklin kapitány,

a férjem nem halott,

én tudom, hogy hazatér,

akármit mondotok.

– A hajó, az Erebus,

a jégbe fagyhatott,

de Sir John Franklin kapitány,

a férjem nem halott.

Az Erebus északon

már mióta fogoly!

A bordái recsegnek,

a hajó haldokol.

Az Észak-nyugati Átjáró

ki tudja merre van?

Az Észak-nyugati Átjáró

bujkál minduntalan.

Vegyétek és egyétek,

ez az én testem, így

szólt haldokolva, s mi:

bűnbe még te se vígy!

És Sir John Franklin újra:

– George fiam, sose bánd!

Sírva és ökrendezve

ettük a kapitányt.

Sir John Franklin kapitány

túl van már mindenen.

Csontjait eltemettük

a hóba jeltelen.

Ekkora bűnbe estünk,

Isten majd megbocsát.

Az átjáróra lelni

így mentünk tovább.

Az Erebust jég eszi,

az Észak-nyugati

átjáró szűz vizeit

csak a szél nyögeti.

– Sir John Franklin kapitány,

a férjem nem halott,

az Észak-Nyugati átjáró

torkában ő a csont.

A Vad Sárkány torkában

forogva hánytorog,

lenyelni, kiköpni se tudja

a nagy sárkánytorok.